Document ID: /roh_data/filtered/fineweb-2-filterrobots_roh.jsonl.gz/35456

La firma da tecnologia Integra Biosciences che lavura sin livel internaziunal ha fatg l'emprima badigliada per ses campus. La fatschenta investescha passa 100 milliuns francs en sia sedia a Zezras. Fin il 2028 duai dar 250 novas plazzas da lavur. Tut en tut duai lura dar in plaz d'innovaziun e producziun per 400 collavuraturas e collavuraturs.
Dapli producziun ma er innovaziun a Zezras
Fin uss vegnivan divers products da la fatschenta sco p. ex. piz da pipettas producids be a la sedia en ils Stadis Unids da l'America a Hudson, New Hampshire. Da nov duai quai era capitar a Zezras en ina producziun moderna, fermamain automatisada e sur 24 uras. Plinavant duai dar in deposit aut, automaitsà per ils products finids.
Sper la producziun vul la firma però er crear in spazi per innovaziun e creativitad. Previsas èn er zonas publicas da biro, da collavuraziun, da marketing, d'informatica, da svilup e d'administraziun. Latiers duai er dar in agen labor per tests scientifics ed in'ustaria.
Davart la firma Integra
La fatschenta cun sedia a Zezras ed a Hudson en ils Stadis Unids da l'America producescha divers utensils per labors sco p. ex. roboters u pipettas electronicas per mesirar liquids cun gronda precisiun. Actualmain lavuran passa 550 persunas per l'Integra, da quai 175 en Svizra.
La firma datti dapi il 1965. Ils ultims diesch onns ha ella augmentà la svieuta en media per 23% mintg'onn. Il 2020 è la svieuta creschida per 73% sin 130 milliuns dollars u 185 milliuns francs. Integra Biosciences è ina part da la Integra Holding ch'è ina firma da finanzas svizra, activa sin differentas spartas, sco immobiglias, energia, industria euv. sin nivel naziunal ed internaziunal.
«In ferm signal ch'ins craja vid il lieu grischun»
Per il minister d'economia, Marcus Caduff, è l'investiziun da la firma en la sedia a Zezras in ferm signal ch'ins craja en il lieu grischun sco lieu da lavur e lieu da habitar e da producir. Quai mussia però er ch'il Grischun possia concurrenzar er cun autras regiuns en Svizra u internaziunalmain e ch'ins na stoppia betg sa zuppar.